
Rijeka, 29. siječnja, 2020.g.
OBJAVA ZA MEDIJE
PROJEKT 'OKOLIŠ SJEĆANJA' VRAĆA NAS NA GOLI OTOK
Umjetnici putem billboarda šalju poruku o tome da mjesta na kojima su počinjeni zločini trebaju postati mjesta sjećanja, učenja i pamćenja

U Sušačkoj Dragi, na adresi Pod Ohrušvom 15 predstavljen je projekt „Okoliš sjećanja“ koji će se u sklopu programskog pravca Doba moći Europske prijestolnice kulture održavati tijekom cijele godine, točnije do 29. siječnja 2020. do 31. siječnja 2021. 
Riječ je o projektu koji se sastoji od radova pedesetak umjetnika i koji su njihova reakcija na posjete logoru na Golom otoku na koji su odlazili u razdoblju od 2016. do 2019. godine. Za vrijeme cjelogodišnjeg trajanja projekta na 120 plakatnih površina (billboarda) diljem Primorsko-goranske županije bit će izloženo 25 najboljih rješenja umjetnika koji svojim radovima, performansima i instalacijama šalju poruku o tome da mjesta na kojima su počinjeni zločini trebaju postati mjesta sjećanja, učenja i pamćenja.
Organizator projekta Okoliš sjećanja je Udruga Goli otok Ante Zemljar iz Zagreba u partnerstvu s umjetničkom organizacijom Art De Facto, također iz Zagreba. 
[bookmark: _GoBack]Prema riječima voditelja projekta i predsjednika Udruge Goli otok Ante Zemljar, Darka Bavoljaka koji je i autor prvog plakata postavljenog u Sušačkoj Dragi, udruga ovim projektom želi pružiti dostojnu rehabilitaciju ljudima koji su na Golom otoku proveli najgore godine svog života. „Ne zanima nas osveta, ne zanimaju nas razlozi zbog kojih su ljudi bili poslani na Goli otok, već samo želimo obilježiti stupanj patnje koji je bio neprimjeren u odnosu na ono za što su bili optuženi. Goli otok je zanemaren, sve što je vrijedno je razneseno i ne postoji intencija da se obilježi stradanje tih ljudi koji su tamo proveli najgore godine svog života“, istaknuo je Bavoljak. Dodao je kako su načinom prezentacije, postavljenjem billboarda na lokalnim cestama, a ne primjerice na autocestama, željeli projekt i poruku koju on nosi što više približiti ljudima, da plakati žive u zajednici. Jedan od ciljeva ove izložbe je među ostalim suvremenu umjetnost izvesti izvan muzejskog prostora i galerija i približiti je ljudima.
„Projektom Okoliš sjećanja željeli smo otvoriti prostor javne rasprave o bolnim temama iz naše povijesti na koje nismo ponosni, ali je važno da one budu spomenute i da ih kao društvo odradimo“, istaknula je direktorica RIJEKE 2020, Emina Višnić. Dodala je kako se kroz programski pravac Doba moći Europske prijestolnice kulture tematizira posljednjih stotinjak godina riječke povijesti. „Paralelno se bavimo i riječkim antifašizmom i primjerice Golim otokom“, dodala je Višnić.
Postavljanju prvog od planiranih 120 plakata nazočio je i umjetnički ravnatelj projekta RIJEKA 2020 Europska prijestolnica kulture, Slaven Tolj.
Nakon postavljenog prvog, sutra, 30. siječnja će se postaviti još dva plakata i to – na lokaciji Bosanci (stara cesta Rijeka - Zagreb) te na Jurdanima na Petrol Commerce benzinskoj pumpi (stara cesta Rijeka - Trst).
Autori prva tri plakata su Darko Bavoljak, Milomir Kovačević Strašni i Borko Vukosav.
Fotografije će se na billboardima mijenjati svaka dva tjedna.
U projektu su sudjelovali umjetnici: Damir Bartol Indoš, Darko Bavoljak, Katija Bušlje, Marijan Crtalić, Boris Cvjetanović, Tajči Čekada, Petar Dabac, Darko Fritz, Boris Greiner, Petar Grimani, Igor Grubić, Tea Hatadi, Josip Pino Ivančić, Đorđe Jandrić, Duje Jurić, Igor Kuduz, Jelena Lovec, Milomir Kovačević Strašni, Siniša Labrović, Toni Meštrović, Davor Mezak, Kata Mijatović, Marijan Molnar, Maja Moro, Bojan Mucko, Mejra Mujičić, Nadija Mustapić, Ana Mušćet, Predrag Pavić, Zoran Pavelić, Vesna Pokas, Ivan Posavec, Jasenko Rasol, Frane Rogić, Marijana Stanić, Sandra Sterle, Sven Stilinović, Vlatko Vincek, Mirjana Vodopija, Tanja Vrvilo, Borko Vukosav, Vlasta Žanić, Jakov Žaper.

[bookmark: _Hlk20308192][bookmark: _Hlk20478851][bookmark: _Hlk19780885]Fotografije možete preuzeti na slijedećem linku: https://app.box.com/s/a74awx66d1hudvys08o4plbsgmsvff7i
Unaprijed zahvaljujem na objavi i srdačno Vas pozdravljam.

